ועדת העבודה, הרווחה והבריאות, כנסת 15, פרוטוקול מספר 104, 2000-03-14 11:00

דוד טל: בוקר טוב, אני מתכבד לפתוח את ישיבת ועדת העבודה, הרווחה והבריאות של הכנסת.

דוד טל: על סדר היום הצעת חוק קליטת חיילים משוחררים (תיקון - פקדון ומענק), התשנ"ט-1999 של חבר הכנסת רענן כהן.

דוד טל: בבקשה.

רענן כהן: אדוני היושב-ראש, אני מודה לך מאוד על הבאת הצעת החוק לדיון.

רענן כהן: אני רוצה לקבוע שאחת הבשורות הגדולות ביותר שהבאנו ב-1994 היא חוק חיילים משוחררים.

רענן כהן: אחרי מאבק של הרבה מאוד שנים, בסופו של דבר מדינת ישראל הכירה בחייל שמשרת שירות למען המדינה, למען הכל, והעמידה לרשותו סכומים קטנים.

רענן כהן: מטרת אותם סכומים, שנצברו לפי חודשי שירות, להיות בסיס להשכלה ולהכשרה.

רענן כהן: בסופו של דבר זה הנוער שלנו.

רענן כהן: תפקיד החברה לתת להם את הבסיס הראשוני, כדי שיוכלו להיכנס לחיים האזרחיים.

רענן כהן: החוק הזה התקבל בצבא ובקרב החיילים בצורה הטובה ביותר.

רענן כהן: כאשר קיבלנו את החוק ב-1994 צה"ל ומערכת הבטחון באו אלינו, כולל האוצר, ואמרו לנו שהולכים לקצר את השירות הסדיר ב-4 חודשים.

רענן כהן: לכן את החוק ביססנו על 32 חודשים ולא על-פי חודשי השירות.

רענן כהן: החוק הזה כולו מבוסס על חודשי השירות בפועל.

רענן כהן: אדם ששירת 30 חודשים יקבל לפי 30 חודשים.

דוד טל: אם כך, החיילים גם קיבלו לפי 32 חודשים.

רענן כהן: רק לפי 32 חודשים.

רענן כהן: במשך 5 שנים מדינת ישראל גזלה מהחיילים, ובפרט מאלה שנמצאים ביחידות השדה, בקרב ובלבנון, ששירתו שירות מלא, 4 חודשים.

רענן כהן: במשך 5-6 שנים לא שילמו להם כסף על 4 החודשים הללו.

רענן כהן: הייתי אומר שזה גזילה.

רענן כהן: נעשה כאן דבר שהוא לא בסדר.

רענן כהן: מדינת ישראל, עם כל הכבוד, לא צריכה לנצל את החיילים המשוחררים שלא יכולים לעשות כהוא זה ולא יכולים לצעוק.

רענן כהן: ניצלו את המציאות הזאת, כאשר הבטיחו שהולכים לקצר את השירות הסדיר ועד היום לא קיצרו אותו, והמשיכו לא לשלם לחיילים.

רענן כהן: נדמה לי שזה דבר לא מכובד, לא רציני ולא יפה לעשות לאלה שמשרתים את מדינת ישראל.

רענן כהן: אני מבקש לתקן את הדבר הזה.

דוד טל: עו"ד תמר אינדיג, מדוע הלשכה המשפטית לא הסבה את תשומת ליבה של המערכת, שהמערכת בעצם נותנת את המענקים לפי 32 חודשים בזמן שאנשים משרתים 36 חודשים?

דוד טל: אני מבין שעברו חודש, חודשיים, עברו 3-4 חודשים וחשבו שאולי יקצרו את השירות הסדיר.

תמר אינדיג: ראשית, הדברים ידועים.

תמר אינדיג: המציאות, כמו שמתוארת כאן, ידועה.

תמר אינדיג: אין פה עניין של הסבת תשומת לב.

תמר אינדיג: אני רוצה להתייחס פה, מעבר לנושא המהותי, לפן הדיוני של הנושא.

תמר אינדיג: נציג האוצר נמצא פה והוא יוכל לתמוך בי באותו הקשר.

תמר אינדיג: כאשר נדונה הצעת החוק, שמונחת פה על שולחן הוועדה הנכבדה, בוועדת השרים לענייני חקיקה היה סיכום, שהיה גם על דעת חבר הכנסת רענן כהן.

תמר אינדיג: לפי הסיכום הזה הוחלט שההצעה הזאת לא תקודם מבחינת הליכי החקיקה שלה כל עוד לא ימשיכו הליכי החקיקה של הצעת החוק הממשלתית, שהוגשה ומונחת לקראת קריאה ראשונה.

תמר אינדיג: באותה הצעה הנושא של משך השירות מוסדר כחלק מהסדר כללי של שינוי בחוק קליטת חיילים משוחררים.

תמר אינדיג: בעצם כל מה שההצעה הזאת רוצה להשיג, יגיע שם לידי פתרון.

תמר אינדיג: לכן אני לא מבינה כל-כך מדוע הדיון פה חורג מההסכמה וההבנה שהתקבלה באותו מועד.

דוד טל: אבל גברתי לא ענתה על שאלתי.

דוד טל: אולי נציג האוצר יענה.

יוסי גורדון: יש הצעת חוק ממשלתית.

יוסי גורדון: באמת יש עיוות, אין ספק בכך.

רענן כהן: חוק חיילים משוחררים הוא חוק שלי ולא הצעה ממשלתית, עם כל הכבוד.

יוסי גורדון: המטרה היא לפתור את העיוות הזה.

יוסי גורדון: יש הצעת חוק ממשלתית.

דוד טל: מר יוסי גורדון, אני שוב חוזר לאותה שאלה, מדוע בעבר משרד האוצר לא הסב את תשומת ליבה של הוועדה הזאת, את תשומת ליבו של חבר הכנסת לעיוות שנגרם עקב כך שאז נאמר שמשך השירות יקוצץ מ-36 ל-32 חודשים ובפועל זה לא יצא?

דוד טל: מדוע לא באתם עם ידיים נקיות לשולחן הזה לומר: רבותי, ההצעה הזאת היתה ל-32 חודשים אך הדבר הזה לא מסתדר ואנחנו לא רואים בטווח עין שזה הולך להסתדר.

דוד טל: אנחנו מגישים הצעת חוק ממשלתית לתיקון הנושא הזה, כדי שמאותם חיילים לא ייגרעו 4 חודשים מהמענקים שהם צריכים לקבל?

יוסי גורדון: על הצעת החוק הממשלתית שפותרת את הבעיה הזאת עובדים כבר בערך 3 שנים, במטרה לפתור את העיוות הזה.

יוסי גורדון: היו כל מיני בעיות אחרות בהצעת החוק שעיכבו את סיומה.

דוד טל: זה כל-כך מסובך?

דוד טל: אולי יש דברים שאני לא מכיר ולא יודע, אבל - - -

יוסי גורדון: הצעת החוק הממשלתית כוללת תיקון של עיוותים נוספים בחוק ומציעה כל מיני תיקונים.

יוסי גורדון: ההצעה הזאת עברה ועדת שרים לחקיקה.

יוסי גורדון: מעבר לזה, קיצור השירות הסדיר, זה לא דבר שמחקו אותו.

יוסי גורדון: מדברים על כך שזה הולך להיות בחודשים הקרובים.

רענן כהן: החוק הוא מ-1994.

דוד טל: עכשיו כלל לא מדברים על קיצור השירות הסדיר.

דוד טל: עכשיו מדברים על כך שלא יאריכו אותו.

יוסי גורדון: בצבא יש עבודת מטה, שעוד לא הסתיימה.

יוסי גורדון: יש דיעות בעד ונגד קיצור השירות.

רענן כהן: אבל ב-1994 הבטיחו.

רענן כהן: אתה מבין על מה אתה מדבר?

רענן כהן: ב-1994 היו צריכים לתקן את החוק.

יוסי גורדון: אני ב-1994 עוד לא הייתי פה.

דוד טל: קודם כל, זה לא אישי נגדך.

דוד טל: זה נגד האוצר.

יוסי גורדון: אני אומר, יש עבודה והמטרה היא לתקן את העיוותים.

יוסי גורדון: ההצעה עברה בוועדת שרים לחקיקה.

דוד טל: יש כאן עיוות על עיוות.

דוד טל: שנינו מסכימים על העיוות הקיים בחוק.

דוד טל: אבל העיוות השני הוא שמשך התקופה כדי לתקן את העיוות היא 3-4 שנים.

דוד טל: זה עיוות נוסף.

יוסי גורדון: לכן עשינו עבודה.

יוסי גורדון: זה עבר ועדת שרים לחקיקה וזה אמור לעלות בימים הקרובים.

יוסי גורדון: היתה התנגדות של הממשלה להצעת החוק של חבר הכנסת רענן כהן.

יוסי גורדון: יש לה עלות של בערך 80 מיליון שקל.

רענן כהן: 70 מיליון שקל.

יוסי גורדון: אני יכול להראות לך את החישובים.

יוסי גורדון: זה לא חשוב.

יוסי גורדון: להצעת חוק צריך להציג מקור תקציבי וזה לא הוצג.

דוד טל: יש לי מקור תקציבי.

דוד טל: מהבחינה הזאת אין לי בעיה: השתתפות המדינה בעלות שיפוי מעסיקים.

דוד טל: יש לנו שם 11 מיליארד שקלים ואפשר להעביר משם 80 מיליון שקל, זה לא הרבה.

דוד טל: אני גם לא מבין את עמדת הממשלה, שגורסת שהיא מתנגדת לדבר הזה.

דוד טל: הרי הממשלה בזמנו הסכימה להצעת החוק הזאת.

דוד טל: הצעת החוק הזאת התייחסה לכך שמשך השירות יהיה 36 חודשים.

דוד טל: מכיוון שנאמר שמשך השירות הולך להתקצר ל-32 חודשים אז מציע החוק וחברי הכנסת הסכימו לכך.

יוסי גורדון: עשו אז חישוב של עלויות שכלל 32 חודשים.

יוסי גורדון: יכול להיות שאם מהתחלה היו הולכים על 36 חודשים אז היו עושים שינוי.

יוסי גורדון: כל חודש היתה עלות יותר נמוכה אבל סך העלות לא היה משתנה.

נסים זאב: קודם כל לגבי השאלה האם יהיה קיצור שירות או לא.

נסים זאב: מדברים על כך שאם תהיה נסיגה מלבנון ובאמת יהיה מצב של שלום, אז צה"ל יחשוב אולי לקצר את השירות.

נסים זאב: אבל נכון להיום עם ישראל נמצא במצב של מלחמה.

נסים זאב: אני לא רואה את קיצור השירות כדבר קרוב אלינו.

נסים זאב: דבר נוסף, אני חושב שצריך גם לשקול תשלום רטרואקטיבי.

נסים זאב: הם דנו בסוגיה זה מתוך הבנה שמכירים בעוול אך הדיונים נמשכו 3 שנים.

נסים זאב: אני חושב שצריך לתת לפחות שנה אחת רטרואקטיבית.

נסים זאב: באו אלי חיילים שאמרו שהם לא מבינים למה הם לא מקבלים את המענק בחודשים האחרונים של השירות, מה גם שדווקא לקראת סוף השירות הם זקוקים הרבה יותר לתיגבור ולעזרה.

תמר אינדיג: רציתי להסב תשומת לבכם לנקודה אחת.

תמר אינדיג: השוני בין הצעת החוק הממשלתית לבין הצעת החוק הזאת בהקשר של תיקון משך השירות: מכיוון שהצעת החוק הממשלתית נותנת מענה גם לרעיון של דיפרנציאציה בין לוחם לבין אחר, בעצם לא נפרצת המסגרת התקציבית.

תמר אינדיג: הכוונה היא לתקן את העיוות של מספר חודשים אך בגלל השוני ברמות התמורה בעצם לא תיפרץ המסגרת; בעוד שהצעת החוק הזאת פורצת את מסגרת התקציב.

תמר אינדיג: זאת היתה הסיבה שראש הממשלה ושר הבטחון התנגד להצעת החוק של חבר הכנסת רענן כהן.

דוד טל: אם הממשלה היתה מגישה את הצעת החוק הזאת, כפי שגברתי מציגה אותה, אני הייתי סומך שתי ידי עליה.

דוד טל: אם הדברים היו זזים.

דוד טל: המטרה היא לפתור בעיה, לא למסמס את הנושא ולמשוך אותו כמו מסטיק.

דוד טל: אני מעדיף כנציג ציבור לתמוך בהצעת חוק פרטית ולא לחכות להצעת חוק של הממשלה.

דוד טל: ממה נפשך?

דוד טל: אם תבוא הצעת חוק כזאת של הממשלה, והיא תבוא בסופו של דבר להוסיף ולא לגרוע, אז נצביע גם עבורה.

דוד טל: לאחר מכן, במידה וזה יהיה מקביל להצעה הזאת, נחבר את שתי ההצעות, נדון בנושא הזה ונסכם את הדבר.

רענן כהן: גברתי, אתם לא יודעים מה מחכה לכם לגבי הצעת החוק הממשלתית.

רענן כהן: אני עוד לא התחלתי במאבק הציבורי.

דוד טל: מדוע?

דוד טל: זאת הצעה לא טובה?

רענן כהן: לא רציתי לערב שמחה בשמחה.

רענן כהן: הרי יש הצעת חוק של ממשלת ישראל, של משרד הבטחון, עליה דיברה גברת תמר אינדיג ובמקביל לה הצעה זהה שאני הגשתי.

רענן כהן: מה ההבדל בין שתי ההצעות?

רענן כהן: רוצים לקחת מהחיילים את מה שנתנו להם ולתת לחיילים הקרביים.

רענן כהן: אני אומר שעל-פי חוק-יסוד: כבוד האדם וחירותו אי אפשר לפגוע בקניינו של חייל שכבר משלמים לו את האגורות הללו.

רענן כהן: אי אפשר לקחת את הכסף ממנו כדי לתת לאחרים.

רענן כהן: לא נשמע דבר כזה.

רענן כהן: עוד לא התחלתי בוויכוח הציבורי.

רענן כהן: חוצפה לקחת כסף מחיילים אחרי שקבעו שהם מקבלים 300 שקל לחודש.

רענן כהן: זה יהיה המאבק הציבורי הכי גדול.

רענן כהן: אני אצא בכל מדינת ישראל, בכל הרחובות.

רענן כהן: עוד לא התחלתי עם זה.

רענן כהן: רוצים לקחת מהחיילים כדי להעביר לחיילים הקרביים.

רענן כהן: אני אומר: לחיילים הקרביים - כן, אבל על חשבון מדינת ישראל.

תמר אינדיג: זה לא נושא הדיון כרגע.

תמר אינדיג: לכן אני לא נכנסת לגופם של דברים.

דוד טל: גברתי, את צודקת, אבל היות ונגעת בנושא הוא לא היה יכול שלא להתייחס לזה.

דוד טל: אבל גברתי צודקת.

נחמיה דוידי: אני יושב-ראש ההנהלה הציבורית של הקרן לחיילים משוחררים.

נחמיה דוידי: הדברים האלה הם הרי לא כפשוטם.

נחמיה דוידי: הצעת חוק בת עמוד אחד, תוך יום אחד.

נחמיה דוידי: אתמול בשמאל ימין הקפיצו אותנו לממשלה, היום בשמאל ימין מקפיצים אותנו לפה.

נחמיה דוידי: הדברים הם לא פשוטים.

דוד טל: רק אתמול קיבלת הזמנה?

נחמיה דוידי: אתמול הייתי בוועדת השרים, כתוצאה מכך שחבר הכנסת רענן כהן לקח את הצעת החוק הממשלתית, שיכפל אותה ושינה בה כל מיני דברים.

נחמיה דוידי: שמאל ימין.

דוד טל: האם הוועדה הזאת עשתה לך שמאל ימין או עשתה לך תס"ח?

דוד טל: לא.

דוד טל: מהוועדה קיבלתם הזמנה כבר מזמן.

נחמיה דוידי: תרגילי תס"ח גמרתי לעשות לפני הרבה שנים.

נחמיה דוידי: הייתי 35 שנים בביזנס הצבאי.

נחמיה דוידי: הדברים הם לא כפשוטם.

נחמיה דוידי: אני לא מציע שכך נטאטא את הדברים מתחת לשטיח.

נחמיה דוידי: באים ואומרים שיש פה הצעה שהיא לכאורה פשוטה.

נחמיה דוידי: מה ההבדל?

נחמיה דוידי: 32 או 36 חודשים.

נחמיה דוידי: מתמרנים אותנו למצב שיגידו שאנחנו נגד החיילים, שיקבלו פחות כסף וכל מיני דברים כאלה.

נחמיה דוידי: אני חושב שזה דבר לא נכון ולא ראוי.

נחמיה דוידי: זה גם לא יקדם אותנו.

דוד טל: אגב, הקרן הזאת היא קרן של משרד הבטחון?

נחמיה דוידי: הקרן היא מכוח החוק.

נחמיה דוידי: יש לה הנהלה ציבורית.

רענן כהן: אני הקמתי את הקרן הזאת, שנקראת "חוק חיילים משוחררים".

רענן כהן: היא המשיכה לעבוד על-פי הצעתי.

רענן כהן: הוועדה הזאת התחילה לפעול כשבראשה עמד האלוף במילואים משה נתיב ומר נחמיה דוידי החליף אותו.

רענן כהן: כאשר בראש הקרן עמד מר משה נתיב הוא דאג לחיילים המשוחררים.

רענן כהן: יש לי הרגשה שאני שומע כל מיני צלילים כאילו יש חיילים טובים וחיילים רעים.

רענן כהן: אם במדינת ישראל יתחילו להיות הפערים האלה בין חיילים טובים לחיילים רעים אנחנו נמצא עצמנו בחברה במצב של ריסוק חברתי.

רענן כהן: אסור לנו לעשות את זה.

רענן כהן: זה מה שהולכים ליצור פה.

דוד טל: מה שאומרים: יש חיילים קרביים ויש חיילים שהם ג'ובניקים.

דוד טל: לי היה ילד כזה שהיה קרבי, קרבי מאוד אפילו, ביחידה שנלחמה בלבנון במשך שנתיים רצופות, והיה לי ילד שהיה ג'ובניק ועבד כמכונאי רכב.

דוד טל: כנראה - אני עוד לא מכיר את הצעת החוק הממשלתית - שהצעת החוק רוצה להיטיב עם הקרביים ולא עם הג'ובניקים.

רענן כהן: אני רוצה שיירשם בפרוטוקול, יש לי הצעת חוק שהגשתי מזה שתי כנסות, כדי להעלות לחיילים הקרביים את המענק ב-70%-80% מהמענק של החייל הרגיל, ואותו דבר לחייל עוזר לחימה.

רענן כהן: כולנו מסכימים להצעה הזאת.

רענן כהן: היא נכונה, היא אמיתית, היא צריכה להיות.

רענן כהן: רק אני אומר, את התוספת הזאת - שמסתכמת ב-50 מיליון שקל - מדינת ישראל צריכה להקציב, ולא על חשבון החיילים.

רענן כהן: זה כל השוני בין ההצעה הממשלתית להצעה שלי.

דוד טל: חבר הכנסת רענן כהן, גברת תמר אינדיג אמרה שהיתה הסכמה בינך לבין הממשלה, לבין חבר הכנסת אופיר פינס-פז, שההצעה הזאת לא תמשיך טרם תגיע הצעת החוק הממשלתית.

דוד טל: האם אתה סבור שאפשר להמשיך עם זה ולרוץ עד הקריאה השניה?

רענן כהן: אפשר להתקדם בהליכי החקיקה.

רענן כהן: לגבי ההצעה הזאת היו הרבה דיונים.

רענן כהן: ההצעה הזאת יכולה לרוץ קדימה משום שגם הממשלה באישון לילה הביאה הצעת חוק, חוק חיילים משוחררים - -

תמר אינדיג: לא באישון לילה.

תמר אינדיג: זה היה אחרי שנתיים של עבודה.

רענן כהן: - - אפילו מבלי שאני ידעתי שהיא הביאה אותה.

רענן כהן: אף אחד לא אמר לי שחוק חיליים משוחררים הובא לישיבה.

רענן כהן: מצאו לנכון לא לתאם איתי ולהגיע עם הצעת חוק מסויימת, שכל מטרתה לפגוע בחיילים המשוחררים.

רענן כהן: אני לא אתן בשום מקרה לפגוע בחיילים, עם כל הכבוד.

נחמיה דוידי: אני רוצה להקדים ולומר, אמרתי את זה לחבר הכנסת רענן כהן שלשום בלילה בשיחת טלפון: זכויותיו מרובות מאוד בעולם הזה ובעולם הבא בכל מה שקשור בחוק חיילים משוחררים.

דוד טל: והקרן עומדת לו לעולם הבא.

נחמיה דוידי: על הדבר הזה אין חולק ואין עוררין.

נחמיה דוידי: אני מאוד מבקש מחבר הכנסת רענן כהן להימנע מהערות תקיפות ואישיות.

נחמיה דוידי: נאמרו פה דברים שהיו יכולים לפגוע.

נחמיה דוידי: לא לחבר הכנסת רענן כהן ולא לי מתאים לרדת לרמה הזאת.

נחמיה דוידי: לדון בהקשר הזה היום, במשך שעה, כאשר במשך שנתיים מונחת הצעה ומסיבות שאף אחד לא אשם בהן, מסיבות אובייקטיביות, היו עיכובים?

נחמיה דוידי: יש שתי הצעות: הצעת חוק ממשלתית והצעת חוק של חבר הכנסת רענן כהן.

נחמיה דוידי: הן הצעות מאוד דומות, הייתי אומר אפילו זהות.

נחמיה דוידי: הנושא היחיד שבו יש הבדל ביניהן הוא הנושא של 50-55 מיליון שקל, האם משלמים אותם או לא משלמים אותם לחיילים העורפיים.

נחמיה דוידי: או בלשונו של חבר הכנסת רענן כהן, האם מורידים או לא מורידים מהחיילים העורפיים.

נחמיה דוידי: זה נושא מאוד מאוד כבד.

דוד טל: למה צריך לדון בזה שנתיים?

דוד טל: למה אי אפשר לסיים את הדיונים תוך 3-6 חודשים?

רענן כהן: זה כבר 4 שנים.

נחמיה דוידי: אסביר, אשים את האמת במערומיה כי היא באמת עירומה.

נחמיה דוידי: גמרנו את כל הדיונים בהצעת החוק.

נחמיה דוידי: הסתבר פתאום שכתוצאה מהגדרות לא מדוייקות ושלמות - אני צריך להיות מאוד זהיר בלשוני - הגדרות האוכלוסיה של הלוחמים ותומכי הלחימה, כפי שנמסרו לנו על-ידי הצבא, לא היו נכונות.

נחמיה דוידי: נעשתה עבודה מאוד גדולה ויסודית.

נחמיה דוידי: הקימו מערכת ממוחשבת מיוחדת לכתוב זכאויות לכל חייל לגבי כל יום, איפה הוא היה ומה הוא יקבל.

נחמיה דוידי: פתאום הסתבר שההצעה פרצה את התקציב בסכום של עשרות מיליונים.

נחמיה דוידי: כל העסק הזה הוכן.

נחמיה דוידי: אני נתתי את הבטחתי ואת מילתי האישית, אחרי 35 שנת ניסיון במינהלת כוח-אדם:

נחמיה דוידי: לא תעבור ההצעה הנ"ל מבלי שהדבר יהיה בדוק עד הדבר האחרון.

נחמיה דוידי: היום אני שם את ידי: הדבר הזה הוא בדוק.

נחמיה דוידי: בואו לא נטאטא את הבעיה מתחת לשטיח.

דוד טל: מר דוידי, אני לא רוצה לטאטא את הבעיה אבל אני רוצה לקדם את העניין.

דוד טל: אני חושב שאני עוזר גם להצעת החוק הממשלתית.

דוד טל: אני לא דוחה את הצעת החוק הממשלתית ויכול להיות שאני אסמוך עליה את ידי.

דוד טל: נאשר את ההצעה הזאת ובמקביל תבוא אלינו הצעת החוק הממשלתית ואז נצרף את שתי ההצעות ונדון עליהן כמכלול.

דוד טל: אם הצעת החוק הממשלתית באמת תגיע אלינו, הנה מה טוב, נתייחס להצעת החוק הממשלתית על-פי מה שהיא אומרת.

דוד טל: אם היא לא תגיע, המשמעות היא - סלח לי על המלה הבוטה - שיש שם בטלנים, שמי שצריך לטפל בנושא הזה לא עושה את מלאכתו נאמנה ולכן אני צריך לרוץ קדימה עם העסק הזה.

דוד טל: זה לא סותר.

נחמיה דוידי: אני רוצה להקשות.

נחמיה דוידי: זה בהחלט סותר.

נחמיה דוידי: קודם כל לגבי הצעת החוק הממשלתית, אני מקווה ומבקש שזה יטופל באותו הקצב כמו הצעת החוק של חבר הכנסת רענן כהן, שמלמד אותנו איך מטפלים בהצעות בקצב זריז.

דוד טל: אגב, זה לא תלוי בחבר הכנסת רענן כהן.

דוד טל: זה תלוי ביושב-ראש הוועדה.

נחמיה דוידי: אבל הוא המנוע.

נחמיה דוידי: מנוע גדול.

דוד טל: הוא המנוע של כל ההצעות בנושא חיילים משוחררים ובכל הנושא הזה.

דוד טל: אני משתדל מאוד בוועדה שלי שלא ישאר אף לא חוק אחד בצנרת שלא יהיה מטופל.

נחמיה דוידי: כשאני אומר שלחבר הכנסת רענן כהן יש זכויות בעולם הזה ובעולם הבא, אני מתכוון לדבר הזה.

דוד טל: מר דוידי, מעבר לפרגון, מה לא בסדר בהצעה שלי: שאת זה אנחנו נעביר עכשיו.

דוד טל: במילא נמשיך לדון על זה רק אחרי הפגרה.

דוד טל: עד אחרי הפגרה מהיום יש לנו עוד חודש וחצי ואולי חודשיים.

דוד טל: אני מניח ומקווה שאם הממשלה באה בידיים נקיות בשביל לפתור את הבעיה הזאת - תהיה מונחת על שולחן הוועדה הצעת החוק של הממשלה.

דוד טל: ואזי נצרף את הצעת החוק של הממשלה להצעה הזאת ונדון על זה במסלול אחד.

דוד טל: לא צריך לחכות.

דוד טל: אם יהיו שם אנשים שלא יטפלו בנושא כפי שצריך, אז הצעת החוק הזאת תמשיך לרוץ.

דוד טל: אני מניח, מתוך הניסיון שלי זה מזרז, זה משמש כמעין קטליזטור לממשלה לטפל בנושא.

דוד טל: אני לא בקיא, אתה בקיא טוב ממני במה שאומרת הצעת החוק הממשלתית, אבל זה רק יזרז את האנשים המזורזים.

דוד טל: איך אנחנו אומרים, חבר הכנסת הרב נסים זאב?

דוד טל: אין מזרזים אלא למזורזים.

עזי פרל: אני מוכרח לומר מלה אחת כמנהל הקרן.

עזי פרל: הרישא של דברי חבר הכנסת רענן כהן היא נכונה.

עזי פרל: הייתי שותף גם ב-1994 ואז באמת משרד הבטחון ורשויות הצבא הציגו את הדברים כך שקיצור השירות יעמוד ויהיה בצורה הזאת.

עזי פרל: אנחנו חשבנו באמת שתוך 3 שנים נדע איפה הדברים עומדים.

עזי פרל: מאז חקיקת החוק הזה עברו 5 שנים.

עזי פרל: בגלל בעיות שלנו, שהזכיר אותן מר נחמיה דוידי, הצעת החוק הממשלתית התעכבה ולכן הדברים האלה נמשכו.

עזי פרל: חיילים שמשרתים 36 חודשים למעשה מקבלים עד עצם היום הזה בגין 32 חודשים.

עזי פרל: אבל הרישא של דברי חבר הכנסת רענן כהן היא יותר נכונה מנכונה בעניין הזה.

דוד טל: אם כך, האם נציג האוצר אומר שהעלות היא 80 מיליון שקל?

יוסי גורדון: כן.

דוד טל: העלות הזאת תבוא מסעיף השתתפות בשיפוי מעסיקים.

דוד טל: אני מעלה את הנושא הזה להצבעה.

דוד טל: אנחנו נאשר את ההצעה הזאת להכנה לקריאה ראשונה.

דוד טל: בעד - 2 אין מתנגדים הצעת החוק נתקבלה, להעברה לקריאה ראשונה.

דוד טל: ברוב קולות הצעת החוק עברה לקריאה ראשונה.

נסים זאב: אני הצעתי שהתשלום יהיה שנה קודם, תשלום רטרואקטיבי, מכיוון שבמשך 3 שנים כבר דנים בעניין.

דוד טל: כשחבר הכנסת רענן כהן דיבר איתי והציג לי את הדברים אמרתי לו ישר - אני עדיין לא בקיא ויכול להיות שאני אראה פן אחר כשאני אראה את הצעת החוק הממשלתית - שאם גזלו מהם אז יש מקום להחזיר להם את זה.

דוד טל: אבל את זה נעשה בין הקריאה הראשונה לבין הקריאה השניה והשלישית, במידה ונחשוב שיש מקום לנושא הזה.

נסים זאב: אני מציע שנעשה לפחות החזר רטרואקטיבי לשנה אחת.

נסים זאב: לא הייתי רוצה לקבוע עכשיו 5 שנים.

דוד טל: חבר הכנסת נסים זאב, מדובר כרגע רק על הקריאה הראשונה.

דוד טל: כשזה יגיע לדיון לקראת הקריאה השניה והשלישית זה יידון שוב.

דוד טל: אם כן, אישרנו את הצעת חוק קליטת חיילים משוחררים (תיקון - פקדון ומענק), התשנ"ט-1999 של חבר הכנסת רענן כהן.

דוד טל: אנחנו נכין את זה לקריאה ראשונה, בתקווה שהממשלה תגיש לנו את הצעת החוק שלה.

דוד טל: אין מזרזין אלא למזורזים.

דוד טל: מר דוידי, אני מקווה שאתה תתרום שם את תרומתך הסגולית, כדי שהם יביאו לנו את הצעת החוק תוך חודשיים ונוכל לדון בזה ביחד.

דוד טל: תודה.